กรุงเทพฯลดต้นทุนกรมธรรม์
เน้นขายประกันยาวตลอดชีพ เน้นเบี้ยต่ำดูแลการทำกำไร5%
28 ก.พ. 2555

เน้นขายประกันยาวตลอดชีพ เน้นเบี้ยต่ำดูแลการทำกำไร5%
กรุงเทพประกันชีวิตปรับลดต้นทุนกรมธรรม์ เพิ่มสัดส่วนลูกค้าทำประกันตลอดชีพ รักษาผลตอบแทนให้ได้ 5%
นายโชน โสภณพนิช กรรมการผู้จัดการใหญ่ บริษัท กรุงเทพประกันชีวิต เปิดเผยว่า ปี 2555 บริษัทตั้งเป้าหมายเบี้ยปีแรกเพิ่มขึ้น 10% และเบี้ยรับรวมตั้งเป้าเพิ่มขึ้น 15-20% จากปี 2554 โดยกว่า 60% ของเบี้ยใหม่จะมาจากการขายผ่านธนาคาร
ทั้งนี้ ตามสถิติของสมาคมประกันชีวิตไทยปี 2554 บริษัท กรุงเทพประกันชีวิต มีเบี้ยปีแรก 6,916.9 ล้านบาท ลดลง 11% เบี้ยต่ออายุ 2.32 หมื่นล้านบาท อัตราการต่ออายุ 93% เบี้ยชำระครั้งเดียว 1,361.5 ล้านบาท ใกล้เคียงกับปีที่ผ่านมา เบี้ยรับรวม 3.15 หมื่นล้านบาท เพิ่มขึ้น 20%
นายโชน กล่าวว่า ปี 2555 ตั้งเป้าการเติบโตอยู่ในระดับทรงตัวกับปีที่ผ่านมา เพราะเน้นคุณภาพเป็นหลัก จึงหันมาเน้นขายประกันชีวิตตลอดชีพ วงเงินความคุ้มครองสูงเพียงพอกับความจำเป็นในชีวิตเมื่อหัวหน้าครอบครัวจากไป ซึ่งได้ผลโดยในเดือน ม.ค.ความคุ้มครองเฉลี่ยต่อกรมธรรม์ขึ้นมาเป็น 3 แสนบาท จากปี 2554 อยู่ที่ 2 แสนบาท 
“ปีนี้ทั้งปีจะเน้นขายกรมธรรม์ตลอดชีพ เพราะเป็นแบบประกันที่ไม่ได้อิงอัตราดอกเบี้ยในตลาด ลูกค้าได้หลักประกันที่คุ้มค่า และบริษัทจะมีผลประกอบการที่ดี เพราะขึ้นอยู่กับการคัดเลือกความเสี่ยงและการจ่ายสินไหม จะทำให้สัดส่วนกรมธรรม์ตลอดชีพจะสูงเกินกว่า 60% ของเบี้ยรับรวม ส่วนแบบสะสมทรัพย์จะอยู่ประมาณ 30%” นายโชน กล่าว
นายเสนาะ ธรรมพิพัฒนกุล ผู้ช่วยผู้จัดการใหญ่สายการลงทุน บริษัท กรุงเทพประกันชีวิต กล่าวว่า อัตราดอกเบี้ยในตลาดลดลง ทำให้ผลตอบแทนจากการลงทุนในพันธบัตร ซึ่งบริษัทถือไว้ 80% ของพอร์ตลงทุนรวม 1.05 แสนล้านบาทลดลงด้วย จึงหันมาหาผลตอบแทนจากการรับประกันภัย ด้วยการปรับลดต้นทุนสินค้าให้สอดคล้องกับสภาพการลงทุนในปัจจุบัน เพื่อรักษาผลตอบแทนจากพอร์ตลงทุนที่มี 1.05 แสนล้านบาท ให้ได้ไม่ต่ำกว่า 5% เท่าปีที่ผ่านมา โดยประกันคุ้มครองตลอดชีพจะมีต้นทุนราคาสินค้าต่ำ และดีต่อลูกค้าเพราะเบี้ยต่ำเพียง 5% ของความคุ้มครอง 1,000 บาท เทียบกับประกันออมทรัพย์เบี้ยที่ต้องจ่ายสูงถึง 15-20% 
บริษัท กรุงเทพประกันภัย แจ้งผลการดำเนินงานปี 2554 มีกำไรสุทธิ 52.0 ล้านบาท ลดลง 1,180.3 ล้านบาท หรือลดลง 95.8% ผลขาดทุนจากการรับประกันอัคคีภัย 1,213.1 ล้านบาท เนื่องจากการเกิดอุทกภัยครั้งร้ายแรงในปีที่ผ่านมา